text: Ny direktør i Fængslet
  31 december 2016 kl. 06.19
  Fra næste uge tiltræder 44-årige Astrid Søes Poulsen som ny direktør i Fængslet i Horsens.
  Det bliver Fængslets nuværende kommunikationschef, Astris Søes Poulsen, der fra 1. januar 2017 overtager direktørposten efter den konstituerede direktør Henning Nørbæk.
  Kulturinstitutionen i Horsens åbnede i 2012 og har udover fængselsmuseet også huset internationale koncerter, messer og festivaler, og den nye direktør skal ifølge Fængslets nuværende direktør være med til at fortsætte udviklingen.
  - Hun har allerede i sit virke på Fængslet vist forrygende gode evner til at samarbejde med det meget brede felt af interessenter og samarbejdspartnere inden for erhverv, kommunikation og kultur, som er så vigtige for Fængslets videre udvikling, siger Henning Nørbæk i en pressemeddelelse.
  Den nye direktør, der selv bor i Horsens med sin familie, skal i 2017 blandt andet være med til at afvikle koncert med tyske Rammstein, motorcykelfestival, tatoveringsmesse og middelalderfestival.
  